PATVIRTINTA

Kretingos rajono savivaldybės tarybos

2016 m. lapkričio 24 d. sprendimu Nr. T2-297

**KRETINGOS RAJONO SAVIVALDYBĖS KORUPCIJOS PREVENCIJOS**

**2016–2019 METŲ PROGRAMA**

**I SKYRIUS**

**BENDROSIOS  NUOSTATOS**

1. Kretingos rajono savivaldybės korupcijos prevencijos 2016-2019 metų programa (toliau - Programa) parengta vadovaujantis Lietuvos Respublikos korupcijos prevencijos įstatymu, Lietuvos Respublikos nacionaline kovos su korupcija 2015-2025 metų programa, patvirtinta Lietuvos Respublikos Seimo 2015 m. kovo 10 d. nutarimu Nr. XII-1537 „Dėl Lietuvos Respublikos nacionalinės kovos su korupcija 2015-2025 metų programos patvirtinimo“, atsižvelgiant į Lietuvos Respublikos specialiųjų tyrimų tarnybos direktoriaus 2014 m. birželio 5 d. įsakymo Nr.  2-185 „Dėl Savivaldybės korupcijos prevencijos programos rengimo rekomendacijų patvirtinimo“ nuostatas. Programa yra skirta korupcijos prevencijai ir antikorupciniam švietimui užtikrinti Kretingos rajono savivaldybėje (toliau - Savivaldybė).

2. Programa grindžiama teisės aktuose nustatytomis korupcijos prevencijos priemonėmis, visuomenės ir Savivaldybės darbuotojų antikorupciniu švietimu, mokymu ir informavimu, siekiant kompleksiškai šalinti šio neigiamo socialinio reiškinio priežastis.

3. Programa siekiama paskatinti visuomenę aktyviai reikšti nepakantumą korupcijai, glaudų Savivaldybės bendradarbiavimą su rajono švietimo įstaigomis ir kitomis organizacijomis.

4. Programoje vartojamos sąvokos atitinka Lietuvos Respublikos korupcijos prevencijos įstatyme ir kituose teisės aktuose apibrėžtas sąvokas.

5. Programa sudaroma 4 metams, ją tvirtina Savivaldybės taryba.

**II SKYRIUS**

**APLINKOS ANALIZĖ**

6. Korupcija yra viena iš nacionalinių grėsmių valstybei ir pavojingas socialinis reiškinys, keliantis grėsmę žmogaus teisėms, demokratijai ir teisinei valstybei, iškreipiantis socialinį teisingumą, sąžiningą konkurenciją, verslo sąlygas, mažinantis ekonomikos augimą, keliantis pavojų valstybės valdymui, savivaldybės institucijų ir įstaigų stabilumui ir visuomenės moralei. Korupcija sietina su pernelyg dideliu biurokratijos ir reglamentavimo mastu, sprendimų diskrecijos ir atskaitingumo pusiausvyros nebuvimu.

Korupcija yra latentinis reiškinys, o korupcinio pobūdžio teisės pažeidimų poveikis įvairioms ekonomikos ir socialinėms sritims išryškėja tik vėliau, susidūrus su korupcijos pasekmėmis.

7. Santykinai galima išskirti šias prielaidas:

7.1. bendrąsias socialines (visuomenės pilietiškumo stoka, nesipriešinimas korumpuotiems valstybės tarnautojams ir pasyvumas antikorupcinėje veikloje);

7.2. teisines (teisės aktų netobulumas, dažnas jų keitimas bei kolizijos, kontrolės sistemų, teisinių procedūrų ir priemonių netobulumas, profesinių elgesio kodeksų nebuvimas valstybės tarnyboje ir svarbiausių etikos principų nesilaikymas);

7.3. institucines (netobuli darbuotojų priėmimo į tarnybą atrankos kriterijai ir motyvacinė karjeros sistema viešajame sektoriuje, darbuotojų, žinančių apie korupcijos atvejus, baimė dalyvauti antikorupcinėje veikloje).

8. Galimos korupcijos pasireiškimo prielaidos Savivaldybėje:

8.1. galimybė politikams dėl asmeninio suinteresuotumo daryti įtaką priimamiems sprendimams;

8.2. organizuojant ir vykdant viešuosius pirkimus;

8.3. priimant valstybės tarnautojus (darbuotojus) į darbą valstybės tarnyboje, skiriant Savivaldybės įstaigų, įmonių vadovaujančius asmenis;

8.4. atliekant statybos, rekonstrukcijos, remonto darbų priežiūrą ir kontrolę;

8.5. priimant sprendimus, susijusius su turto valdymu, privatizavimu, nuoma ir panauda;

8.6. išduodant leidimus ir licencijas;

8.7. priimant sprendimus, nustatančius mokesčių (rinkliavų ir pan.) lengvatas;

8.8. skiriant Savivaldybės gyventojams lengvatas (kompensacijas, pašalpas ir pan.);

8.9. atliekant kitas viešojo administravimo ir paslaugų teikimo funkcijas.

**III SKYRIUS**

**PROGRAMOS TIKSLAI, UŽDAVINIAI IR VERTINIMO KRITERIJAI**

9. Programos tikslai:

9.1. siekti didesnio Savivaldybės valdymo efektyvumo, sprendimų ir procedūrų skaidrumo, viešumo, atskaitingumo visuomenei, didesnio valstybės tarnautojų atsparumo korupcijai;

9.2. plėtoti antikorupcinį švietimą, skatinti visuomenę įsitraukti į antikorupcinę veiklą, didinti jaunų žmonių pilietiškumą, ugdyti atsparumą korupcijos reiškiniams.

10. Programos uždaviniai:

10.1. gerinti administracinių ir viešųjų paslaugų teikimo kokybę, didinti sprendimų ir procedūrų skaidrumą, viešumą ir atskaitingumą visuomenei, stiprinti valstybės tarnybos atsparumą korupcijai:

10.1.1. nustatyti korupcijos pasireiškimo tikimybę;

10.1.2. atlikti Korupcijos pasireiškimo tikimybės išvadoje pateiktų išvadų ir pasiūlymų stebėseną;

10.1.3. viešai skelbti Kretingos rajono savivaldybės (toliau - Savivaldybės) interneto svetainėje informaciją apie turimus tarnybinius lengvuosius automobilius;

10.1.4. pateikti informaciją Antikorupcijos komisijai už kalendorinius metus apie vadovui ir pavaduotojui priskirtų turimų tarnybinių lengvųjų automobilių panaudojimą;

10.1.5. pateikti informaciją Antikorupcijos komisijai apie savivaldybės įstaigų, įmonių darbuotojų tarnybines komandiruotes, nurodyti komandiruotės tikslą, išlaidas, rezultatą;

10.1.6. viešai skelbti Savivaldybės interneto svetainėje informaciją apie elektroninius viešuosius pirkimus per Centrinę viešųjų pirkimų informacinę sistemą (CVPIS) ir pateikti informaciją Antikorupcijos komisijai;

10.1.7. siekti didinti viešųjų pirkimų apimtis per Centrinę perkančiąją organizaciją, atsižvelgiant į Centrinės perkančiosios organizacijos prekių ir paslaugų kataloge pateiktų prekių, paslaugų ir darbų asortimentą;

10.1.8. pateikti informaciją apie Savivaldybės atžvilgiu priimtus nepalankius teismo sprendimus;

10.1.9. bendradarbiauti su kitų savivaldybių Antikorupcijos komisijomis ir keistis informacija korupcijos prevencijos srityje;

10.1.10. antikorupciniu požiūriu vertinti teisės aktų projektus;

10.1.11. pateikti informaciją apie nustatytas korupcijos atsiradimo prielaidas;

10.1.12. Savivaldybės administracijos skyriai, pavaldžios įstaigos privalo nustatyti korupcijos požiūriu rizikingiausias sritis.

10.2. skatinti antikorupcines iniciatyvas, jaunų žmonių pilietiškumą, dalyvaujant politikos skaidrumo akcijose, šviesti ir informuoti visuomenę:

10.2.1. peržiūrėti ir atnaujinti antikorupcinio švietimo programas. Integruoti į ugdymo procesą antikorupcinį švietimą;

10.2.2. organizuoti konkursus antikorupcine tematika;

10.2.3. organizuoti mokymus pedagogams antikorupcine tematika;

10.2.4. skatinti korupcijos prevencijos iniciatyvas ir jų viešinimą;

10.2.5. užtikrinti Savivaldybės administracijos anoniminių pranešimų linijos (karštosios linijos) veikimą ir populiarinimą;

10.2.6. pateikti informaciją apie organizuojamus mokymus, susijusius su antikorupcijos švietimu darbuotojams;

10.2.7. vykdyti antikorupcinį švietimą ir skatinti antikorupcines iniciatyvas su bendruomenių, nevyriausybinių organizacijų atstovais;

10.2.8. organizuoti Savivaldybės darbuotojams, Tarybos nariams mokymus antikorupcijos temomis;

10.2.9. organizuoti atvirus informacinius seminarus antikorupcijos temomis, jaunimo diskusijas apie korupcijos prevenciją, viešinti diskusijų įžvalgas socialiniuose tinkluose, finansuoti jaunimo projektus – antikorupcines iniciatyvas, skatinti jaunus žmones dalyvauti politikos skaidrumo akcijose.

11. Programos rezultatyvumas nustatomas vadovaujantis kiekybės ir kokybės kriterijais:

11.1. antikorupciniu požiūriu įvertintų Savivaldybės vykdomų funkcijų skaičiumi;

11.2. įvykdytų ar neįvykdytų Programos įgyvendinimo priemonių skaičiumi;

11.3. Programos priemonių įgyvendinimui nustatytais terminais;

11.4. anoniminių ir oficialių pranešimų apie galimus Savivaldybės institucijų ir įstaigų korupcinio pobūdžio nusikaltimus skaičiumi;

11.5. renginių, straipsnių, pranešimų, seminarų ir kt. skaičiumi;

11.6. antikorupciniuose renginiuose dalyvavusių asmenų skaičiumi.

**IV SKYRIUS**

**PROGRAMOS ĮGYVENDINIMAS, FINANSAVIMAS, STEBĖSENA, VERTINIMAS, ATSAKOMYBĖ, KONTROLĖ, KEITIMAS, PAPILDYMAS IR ATNAUJINIMAS**

12. Programai įgyvendinti sudaromas priemonių planas (priedas), kuris nustato įgyvendinimo priemones, jų vykdymo terminus bei vykdytojus ir yra neatskiriama šios Programos dalis.

13. Už konkrečios Programos priemonės įgyvendinimą pagal kompetenciją atsako priemonių plane nurodyti vykdytojai. Tuo atveju, kai nurodomi keli numatomos priemonės vykdytojai, atsakingu vykdytoju laikomas tas, kuris nurodytas pirmas vykdytojų sąraše. Programos priemonių įgyvendinimo plane nurodyti vykdytojai einamiesiems metams pasibaigus iki sausio 20 d. pateikia Antikorupcijos komisijai informaciją apie priemonės įgyvendinimo eigą ir jos veiksmingumą.

14. Programoje nurodytų priemonių vykdymą koordinuoja ir kontroliuoja Savivaldybės tarybos sudaryta Antikorupcijos komisija, o įgyvendina Savivaldybės administracija, Savivaldybės įstaigų vadovai ir jų įgalioti asmenys.

15. Programos veiksmingumo stebėseną atlieka Antikorupcijos komisija.

16. Programos įgyvendinime dalyvaujančios Savivaldybės institucijos Programos plane numatytas priemones įtraukia į savo veiklos planus.

17. Programa vykdoma iš Savivaldybės biudžeto asignavimų ir kitų finansavimo šaltinių. Prireikus, atskiroms korupcijos prevencijos priemonėms įgyvendinti gali būti numatytas papildomas finansavimas. Savivaldybės įstaigos, įmonės korupcijos prevencijos programos vykdymą finansuoja iš savo lėšų.

18. Antikorupcijos komisija parengia Programos įgyvendinimo priemonių plano vykdymo ataskaitą už praėjusius metus ir iki kovo 1 d. pateikia ją Savivaldybės merui ir rajono savivaldybės Tarybai.

19. Už šios Programos įgyvendinimą atsakingi asmenys, nesilaikantys šioje Programoje nustatytų reikalavimų, atsako Lietuvos Respublikos teisės aktų nustatyta tvarka.

20. Savivaldybės institucijos, įstaigos, bendruomenės, nevyriausybinės organizacijos, visi suinteresuoti juridiniai ir fiziniai asmenys gali teikti pasiūlymus Antikorupcijos komisijai dėl Programos pakeitimo ar papildymo.

21. Programą tvirtina Savivaldybės taryba. Atsižvelgiant į teisės aktų pakeitimus, kompetentingų institucijų išvadas ir rekomendacijas, programa gali būti keičiama ir papildoma Savivaldybės tarybos sprendimu.

**V SKYRIUS**

**BAIGIAMOSIOS NUOSTATOS**

31. Programa skelbiama Kretingos rajono savivaldybės interneto svetainėje ([www.kretinga.lt](http://www.kretinga.lt)), skiltyje „Korupcijos prevencija“.

32. Šios Programos įgyvendinimo priemonių plano ataskaita viešai paskelbiama Savivaldybės interneto svetainėje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_